kardosdrur/scandi-wiki huggingface dataset:
Karnap

En karnap er betegnelsen for et fremspringende parti, forsynet med døre og/eller vinduer, på en bygnings facade. En karnap kan have forskellige udformninger – siderne kan være buede, skråt afskårne eller møde facaden i en ret vinkel. Karnapper på villaer findes typisk i stueetagen, mens karnapper på etageejendomme oftest begynder i første sals højde og fortsætter opad.

Se også
 Risalit

Bygningsdele
Palæ

Et palæ (af fransk, palais og oprindeligt latin, palatium = palads) er på dansk betegnelsen for adelens eller det højere borgerskabs bybolig til vinterbrug. I sjældnere tilfælde anvendes det også om kongelige residenser, eksempelvis Prinsens Palæ i København. Et palæ er typisk en bygning i to eller tre etager.

I bogen Københavnske palæer fra 1967 defineres et palæ som:

Noter

Bygninger, konstruktioner og anlæg
Cossacks: European Wars

Cossacks: European Wars er et real-time strategy computerspil til Windows lavet af den ukrainske computerspiludvikler GSR Game World. Spillet blev udgivet den 24. april 2001. Spillet har etisometrisk udeseende og er baseret i det 17. og 18. århundrede i Europa. Der er seksten spilbare nationer, hver med sine arkitekturiske stilarter, teknologier og enheder. 

Spilleren skal undgå hungersnød og engagere sig i hærekspansioner, bygningskonstruktioner og enkel ressource indsamling. Missionscenarierne spænder fra konflikter såsom 30-årskrigen til den Østrigske Arvefølgekrig, og kendt for den tilsyneladende uendeligt antal enheder må spilleren kontrollere. Denne evne adskiller sig fra andre spil af den tid, såsom Age of Empires, Empire Earth, og Civilization. Selv i dag de eneste spil, der kan komme tæt på at sammenligne med Cossacks på området af enheder, kan findes i Total War serien. 

Cossacks er et spil som giver brugeren mulighed for at vinde strategi færdigheder og hentning af relativ historie i denne periode ved optagelse af et omfattende opslagsværk. Denne topsælgende titel har vundet to priser og blev positivt stillet med et flertal af kontrollanter.

Computerspil fra 2001
Strategispil
Windows-spil
Jamaicas flag

Jamaicas flag er grønt, sort og gult. Det består af et gult andreaskors, som er hovedstaden Kingstons byvåben, med to grønne og to sorte trekantsformede felter. Det grønne symboliserer fremtidshåb og landbrugsrigdom. Det sorte står for kraft og kreativitet blandt Jamaicas folk og det gule repræsenterer sollyset og nationens velstand. Flaget blev taget i brug på landets uafhængighedsdag; 6. august 1962.

Et og samme flag benyttes som nationalflag på land, koffardiflag og statsflag på land og til søs.

Orlogsflag 
Jamaica har et orlogsflag efter britisk mønster, det vil sige white ensign med hvid flagdug, rødt kors og med nationalflaget i kantonen.

Litteratur 
Album des pavillons nationaux et des marques distinctives. National flags and distinctive markings, Service hydrographique et océanographique de la marine, Brest, 2000

Se også 
Jamaica

Flag fra Nordamerika
Flag
Nationale flag
Gädheim

Gädheim er en kommune i Landkreis Haßberge i Regierungsbezirk Unterfranken i den tyske delstat Bayern. Den er en del af Verwaltungsgemeinschaft Theres.

Geografi 
Kommunen ligger i Maindalen, omkring 10 km fra Schweinfurt og 12 km fra landkreisens administrationsby Haßfurt. Gädheim ligger i Region Main-Rhön.
 
Der er ud over Gädheim landsbyerne Greßhausen og Ottendorf i kommunen.
Universitas Istropolitana

Universitas Istropolitana (siden det 16. århundrede ofte omtalt som Academia Istropolitana) i Pressburg (i dags Bratislava) var det første universitet, der blev grundlagt i det nuværende Slovakiet.

Det blev grundlagt i 1465 af pave Paul II på efterspørgsel fra kong Matthias Corvinus. Det var det eneste universitet i Kongedømmet Ungarn på den tid, selvom det historisk ikke var det første på ungarsk territorie. Mange kendte lektorer fra Østrig, Italien og andre steder underviste på skolen. Universitetet ophørte med at eksistere omkring 1490 efter Matthias Corvinus' død. renæssanceuniversitetsbygningen findes stadig i Bratislava, hvor den nu huser Vysoká škola múzických umení v Bratislave (Universitetet for Scenekunst).

Ordet "Istropolitana" er taget fra det oldgræske navn for Bratislava, Istropolis, som betød "Donau By".

Referencer 
 Bratislava City – Academia Istropolitana

Universiteter
Bygninger, konstruktioner og anlæg i Bratislava
Etableret i 1465
Hofheim in Unterfranken

Hofheim in Unterfranken (eller Hofheim i.UFr.) er en by i Landkreis Haßberge i Regierungsbezirk Unterfranken i den tyske delstat Bayern. Den er administrationsby for Verwaltungsgemeinschaft Hofheim in Unterfranken.

Geografi 
Hofheim er centrum i den vestlige del af Naturpark Haßberge, og ligger omkring 265 moh.

Kommunen består ud over Hofheim, af landsbyerne Eichelsdorf, Erlsdorf, Goßmannsdorf, Lendershausen, Manau, Ostheim, Reckertshausen, Rügheim (Hofheim) und Sulzbach.

Historie 
Hofheim var blev gundlagt omkring 780-800 under navnet Hofingen (ældste benævnelse er "hoveheimono") og var et administrationscenter for Karolingerne.
I 1803 kom Hofheim under den bayerske forvaltning.

Seværdigheder 
 Den historiske gamle bydel, med frankiske bindingsværkshuse og bymure.
 Jernbanemuseum i stationsbygningen til den tidligere Haßfurt–Hofheim-jernbane
 Bettenburg
 Kloster Eichelsdorf og udsigtstårnet Schwedenschanze
 Udstrakte vanre- og cykelruter i de nærliggende Haßberge.

Eksterne henvisninger
Sozialistische Arbeiterpartei Deutschlands (1931-1945)

Sozialistische Arbeiterpartei Deutschlands (SAPD eller SAP, dansk: Det socialistiske arbejderparti) ) var et tidligere venstresocialisk, marxistisk politisk parti, der blev stiftet den 4. oktober 1931 i Berlin og som bestod frem til 1945. Partiet spillede en betydelig rolle i modstanden mod nazismen.

Oprettelsen 
I 1931 brød seks socialdemokratiske rigsdagsmedlemmer og del af SPDs øvrige venstrefløj ud af partiet. I det kommunistiske parti havde der siden 1929 eksisteret en antistalinistisk opposition, kendt som KPO. Desuden fandtes der et lille uafhængigt socialdemokratiske parti (USPD) under ledelse af Theodor Liebknecht. Disse tre grupperinger dannede SAP i efteråret 1931.

I byråd og landdag 
SAP fik valgt ét medlem af landdagen i Hessen ved Rhinen. I andre landdage var SAP repræsenteret af frafaldne socialdemokrater og kommunister. SAP blev repræsenteret i adskillige kommunalbestyrelser. I nogle få kommuner fik partiet absolut flertal.

I opposition mod nazismen 

I perioden 1933-1945 spillede partiet en rolle i den antinazistiske opposition inde i Tyskland. En del af partiets medlemmer flygtede dog, hvorefter de deltog i antinazitisk virksomhed i udlandet.

Efter 1945 
Efter 1945 tilsluttede de fleste af SAP's medlemmer sig SPD. Dette gjaldt også for Willy Brandt, der blev det mest kendte af de tidligere medlemmer af SAP.

Tidligere politiske partier i Tyskland
Minnesotas flag

Minnesotas flag er blåt og har delstatens segl omgivet af forskellige elementer midt i flagdugen. Flaget blev vedtaget 19. marts 1957 og er baseret på et tidligere flag fra 1893. Det er i størrelsesforholdet 3:5.

Seglet viser en scene med en indianer til hest og en bonde som pløjer jorden. Tre årstal er indskrevet på bånd som omgiver seglet. Det første, 1819, henviser til året for etableringen af Fort Snelling, den første europæiske bosætning i delstaten. Årstal nummer to, 1858, henviser til optagningen i unionen, mens det tredje årstal, 1893, henviser til året flaget blev vedtaget. Seglet er omgivet af en krans af orkideblomster (latin: cypripedium reginae). Udenfor dette findes en ring hvor der er placeret nitten stjerner samlet i fem grupper. Tallet nitten er en henvisning til at Minnesota var den nittende delstat som sluttede sig til unionen efter de oprindelige tretten. Den øverste stjerne repræsenterer nordstjernen. I seglet forekommer også delstatsmottoet, L'Etoile du Nord, som henviser til det samme. Nordstjernen som symbol genfindes i to andre nordlige delstaters flag: Alaska og Maine.

Frem til 1957 havde flaget forskellig forside og bagside. Fra indførelsen 4. april 1893 og frem til revisionen af flaget i 1957 havde det på bagsiden hvid flagdud med et andet seglmotiv.

Lighed med andre delstatsflag 
Minnesotas flag er, som flere andre amerikanske delstatsflag, baseret på militære forbilleder. Også delstaterne Pennsylvania, Connecticut, South Carolina, New Hampshire, Virginia, New York, Vermont, Kentucky, Indiana, Maine, Michigan, Wisconsin, Oregon, Kansas, Nevada, Nebraska, North Dakota, Montana, Idaho, Utah og Alaska har delstatsflag med blå flagdug. Louisiana, Oklahoma og South Dakota benytter en noget lysere blåfarve i sine delstatsflag, mens Delawares delstatsflag har en lysere, gråblå farvetone.

Forslag til nyt flag 
Fordi så mange delstatsflag er blå med segl eller våbenskjold i midten kan det være vanskeligt at skelne de enkelte delstatenes flag fra hinanden. På denne baggrund er der fremkommet forslag om at forenkle Minnesotas flag. Det mest kendte forslag til nyt flag kaldes nordstjerneflaget og består af en flagdug delt i blåt over grønt af en hvid bølgestribe. I det øvre, blå felt er der placeret en stor gul stjerne. Flagforslaget har også været fremlagt i delstatsforsamlingen, uden at vinde frem. 

Forslaget har mange ligheder med det som i 1975 blev foreslået af den norske vexillolog Atle Grahl-Madsen.

Litteratur 
 Whitney Smith: The Flag Book of the United States — The Story of the Stars and Stripes and the Flags of the Fifty States, 1970

Eksterne henvisninger 
 Minnesota State Flag fra Minnesota Legislative Reference Library
 The Origin of the Minnesota State Flag af William M. Becker, "Minnesota History", 53, 1992, s. 2-8
 The North Star Flag. A Proposal for a New Minnesota State Flag

USA's delstatsflag
Minnesota
Kirchlauter

Kirchlauter er en kommune i Landkreis Haßberge i Regierungsbezirk Unterfranken i den tyske delstat Bayern. Den er en del af Verwaltungsgemeinschaft Ebelsbach.

Geografi 
Siden områdereformen i 1978 består kommunen, ud over Kirchlauter, af landsbyerne Neubrunn og Pettstadt.

Kommunen ligger i Region Main-Rhön. Den ligger i sidedale til floden Main, i den sydlige del af Naturpark Haßberge, omkring 30 km vest for Bamberg og 45 km øst for Schweinfurt.

I Kirchlauter løber Lauter der munder ud i Baunach.
Ved sen såkaldte Bollerbrunnen har bækken Neubrunn sit udspring; den løber ud i Ebelsbach og efter ca. 15 km ud i Main.
Michigans flag

Michigans flag er blåt og har delstatens våben i midten. Flaget blev indført 1. august 1911.

Michigans flag blev fastsat samtidig med våbnet. Våbnet baserer sig på ældre segl for delstaten. Våbenskjoldet viser en naturalistisk scene hvor en våbenbærende pioner, et symbol på viljen til at forsvare delstaten, står på en bred med en opadgående sol i baggrunden. Mottoet i skjoldhovedet lyder tuebor ("jeg forsvarer") og henviser også til forsvarsvilje. Skjoldet er flankeret af en elg og en hjort. Over skjoldet findes en amerikansk ørn og mottoet e pluribus unum ("af mange, en"). Mottoet under skjoldet er delstatens officielle og lyder Si Quaeris Peninsulam Amoenam Circumspice, noget som kan oversættes til "hvis du søger en behagelig halvø, se dig omkring". 

Michigans flag er, som flere andre amerikanske delstatsflag, baseret på militære forbilleder. De første hærfaner i delstaten var blå med delstatens segl i midten. Også delstaterne Pennsylvania, Connecticut, South Carolina, New Hampshire, Virginia, New York, Vermont, Kentucky, Indiana, Maine, Wisconsin, Minnesota, Oregon, Kansas, Nevada, Nebraska, North Dakota, Montana, Idaho, Utah og Alaska har delstatsflag med blå flagdug. Louisiana, Oklahoma og South Dakota benytter en noget lysere blåfarve i sine delstatsflag, mens Delawares delstatsflag har en lysere, gråblå farvetone.

Litteratur 
 Whitney Smith: The Flag Book of the United States — The Story of the Stars and Stripes and the Flags of the Fifty States, 1970 

USA's delstatsflag
Michigan
Massachusetts' flag

Massachusetts' flag er hvidt med delstatens våben i midten. Våbenskjoldet er blåt og viser i gult en indianer af algonquin-folket samt en hvid stjerne i øvre hjørne. Skjoldet er omgivet af et bånd med mottoet Ense Petit Placidam, Sub Libertate Quietem ("med sværd søger vi fred, men fred bare i frihed"). Over skjoldet er delstatens hjelmfigur placeret, en hånd som holder et sværd. Flaget blev indført 6. marts 1915. Nuværende flaglovgivning er fra 3. juli 1971.

Massachusetts' flag er baseret på de faner delstatens militære tropper har ført siden 1787. Disse havde våbnet på den ene side og hånden med sværdet på den anden. I 1908 blev dette gjort til flag for delstaten, men da blev bagsiden prydet af et blåt våbenskjold med et grønt grantræ. Dette galt formelt også fra flaget blev officielt vedtaget i 1915 og frem til 1971.

Tidligere flag og søfartsflag 
Det første flag for Massachusetts blev indført 29. april 1776 og bestod af et hvidt flag med et grønt træ og påskriften appeal to heaven. Formelt var dette delstatens søfartsflag frem til et nyt delstatsflag blev vedtaget, men det blev ikke benyttet i tiden efter den amerikanske revolution. I 1971 blev flaget formelt genindført som søfartsflag for Massachusetts, men da uden mottoet.

Litteratur 
 Whitney Smith: The Flag Book of the United States — The Story of the Stars and Stripes and the Flags of the Fifty States, 1970 

USA's delstatsflag
Flag
Marylands flag

Marylands flag er et heraldisk flag som kombinerer to familievåben knyttet til delstatens historie, henholdsvis Calverts sorte og gule ruter og Crosslands hvide og røde kors. Flaget blev vedtaget 9. marts 1904.

Baggrunden for kombinationen af de to heraldiske familievåben i flagform er at Maryland blev grundlagt af den britiske adelsfamilie Calvert, som også fik store landområder i kolonien fra den britiske krone, samt også titlen Lord af Baltimore. Calvert-familiens våben blev oprindelig givet i 1622, men George Calvert optog sin mors våben for familien Crossland. Kombinationen blev mod slutningen af 1800-tallet taget op igen som symbol for Maryland. Første gang delstatens flag blev benyttet var i Baltimore 11. oktober 1880 under 150-årsjubilæet for byens grundlæggelse.

Marylands flag er det eneste af USA's delstatsflag som er baseret på europæisk heraldik.

Litteratur 
 Whitney Smith: The Flag Book of the United States — The Story of the Stars and Stripes and the Flags of the Fifty States, 1970

Eksterne henvisninger 
Maryland State Flag fra Maryland State Archives
The  History of the Maryland Flag  fra Marylands Secretary of State
Protocol for  Maryland's Flag  fra Marylands Secretary of State

USA's delstatsflag
Maryland

sv:Maryland#Flaggan
HMS Imperieuse (1883)

Den engelske panserkrydser Imperieuse var konstrueret med kraftig skelen til det franske slagskib Marceau. Der var valgt et tilsvarende arrangement med fire kraftige kanoner i hvert sit drejetårn. Skibet var meget kraftigt armeret i forhold til sin størrelse, og undervejs i konstruktionsprocessen løb der endnu mere ekstra vægt på, og det endte med at ligge så lavt i vandet, at sidepanseret lå under vandlinjen, hvilket gjorde det nærmest værdiløst. Imperieuse var det femte af seks skibe i Royal Navy, med dette navn. Den første var en fransk fregat, erobret i 1793, og englænderne lod den beholde navnet Imperieuse ("bydende nødvendigt"), sikkert fordi det lå tæt på det engelske "imperative", der har samme betydning.

Tjeneste 
Allerede på prøvetogtet stod det klart, at rigningen på Imperieuse var nærmest ubrugelig, fordi skibet var særdeles svært at manøvrere under sejl. De to master blev derfor taget ned og erstattet af en enkelt militærmast midtskibs. Imperieuse var flagskib for eskadren i Kina 1889-94 og derefter stationsskib i Stillehavet 1896-99. Blev depotskib i 1905 og fik navnet Sapphire II, men fik sit gamle navn tilbage i 1909. Solgt i 1913.

Kilder 
 Roger Chesneau, Eugène M. Koleśnik, N. J. M. Campbell. Conway's All The World's Fighting Ships 1860-1905, Udgivet 1979, 
 Oscar Parkes. British Battleships, 4. udgave 1973, 

Krydsere fra Storbritannien
Krigene om Bratislava

I Krigen om Bratislava, efter nyere forskning egentlig tre kampe om Brezalauspurc (4.-5. juli og 9. august 907), blev den bayerske hær slået af den ungarske i tre slag ved det nuværende Bratislava.

Efter at Markgreve Luitpold af Bayern i de foregående år havde haft succes i kampen mod ungarerne, samlede han i 907 sine tropper i den nybyggede grænsefæstning Ennsburg for at angribe Ungarn. Han rykkede mod ungarerne i tre afdelinger, men blev omringet og led et forsmædeligt nederlag. Tre biskopper og 19 grever faldt med Luitpold såvel som en stor del af den bayriske hær.

Markgrevskabet Østrig blev dermed frem til 955 besat af Ungarn til floden Enns, og Østfranken var i lang tid udsat for angreb fra ungarerne. Hertug Arnulf den Vrede af Bayern formåede dog at holde ungarerne ude af Bayern, men det var først under Otto den Store, at man blev befriet fra den latente fare.

Under dette slag brød også det Stormähriske Rige sammen.

Slovakiets historie
Bratislava
Rugsted & Kreutzfeldt

Rugsted & Kreutzfeldt er en dansk duo bestående af Jens Rugsted og Stig Kreutzfeldt, der var aktive 1979-1985 og igen fra 2006.

Bandets første album Rugsted Kreutzfeldt 1 udkom i 1979. Senere fulgte tre LP'er med egne kompositioner, hvoraf særligt "Jeg ved det godt" fra 1978 er blevet en evergreen. Tre af teksterne var forfattet af Dan Turèll. Duoens popularitet kulminerede med en koncert på Plænen i Tivoli med over 50.000 publikummer.
Øvrige store hits er især "Ta' Med", "Sad I Parken", "Da Du Var Min Helt Alene", "Tilfældigvis Forbi", "Tokio" og "Går Gennem Tiden".

I 1985 blev duoen opløst, men i de efterfølgende år arbejdede de to sammen om at producere albums for andre danske kunstere som Sanne Salomonsen (bl.a. albummet 'Sanne'), Lis Sørensen, Peaches & Bobo samt Kim Larsen.

Som producere har Jens Rugsted produceret plader med Kaya Brüel og Allan Olsen. Stig Kreutzfeldt har produceret for Brødrene Olsen, Bifrost, Det Brune Punktum, Søs Fenger samt mange flere.

Rugsted & Kreutzfeldt blev gendannet i 2006 og gav efterfølgende en række koncerter. I 2011 var de atter pladeaktuelle med albummet Rugsted & Kreutzfeldt 5.

Diskografi

Studiealbum 
 Rugsted & Kreutzfeldt (1978)
 Rugsted/Kreutzfeldt 2 (1980)
 Rugsted/Kreutzfeldt 3 (1982)
 Rugsted/Kreutzfeldt 4 (1984) (engelsksproget album, også kendt som R'n'K Band – Sold Out)
 Jorden kalder (1985)
 Rugsted & Kreutzfeldt 5 (2011)

Opsamlingsalbum 
 Rugsted/Kreutzfeldt 1+2 (1989)
 Scrapbog - 18 af de største (1996)
 Tilfældigvis forbi (2005)
 Går gennem tiden 1977-2007  (remasteret, 2007)

Ekstern henvisning 
 Officiel hjemmeside 

Musikgrupper fra 1979
Musikgrupper fra Danmark
Duoer
Italo Gariboldi

Italo Gariboldi (født 20. april 1879 i Lodi, død 3. februar 1970 i Rom) var en højtstående officer i den italienske hær før og under 2. verdenskrig.

Militær karriere 
Fra slutningen af 1. verdenskrig og gennem mellemkrigsårene steg Garibolde i graderne og beklædte forskellige poster i stabe, regimenter og brigader.

Abessinien 
I 1935 havde Gariboldi kommandoen over 30. infanteridivision "Sabauda" på nordfronten under Den anden italiensk-abessinske krig. Hans division var en del af I Korps, med base i Eritrea. Efter at Italien havde besejret Etiopien (Abessinien) i 1936 blev Eritrea, Etiopien og Italiensk Somaliland samlet i kolonien Italiensk Østafrika.

Nordafrika 
Fra 1939 til 1941 havde Gariboldi kommandoen over en hær i marskal Italo Balbo's nordafrikanske overkommando. Da Italien erklærede krig havde Garibolde kommandoen over den italienske 5. arme, som lå på grænsen til det franske Tunesien. Han endte med at have kommandoen over begge armeerne i Libyen. Efter at Slaget om Frankrig var afsluttet blev 5. arme til en forsyningskilde af mænd, reservedele og forsyninger til den 10. arme, som lå ved grænsen mod Ægypten.

I december 1940 da den britiske hær indledte Operation Compass, havde Gariboldi midlertidigt kommandoen over 10. arme, fordi general Mario Berti var på sygeorlov. Han endte med at få kommandoen over 10. arme, da den var blevet så godt som udslettet i samme operation. Den 25. marts 1941 blev Gariboldi forfremmet til generalguvernør af Libyen, hvor han erstattede marskal Rodolfo Graziani. Den 19. juli blev Gariboldi selv afskediget på grund af hans påståede manglende samarbejde med Rommel. General Ettore Bastico overtog hans plads.

Sovjetunionen 
Fra 1942 til 1943 havde Gariboldi kommandoen over den italienske hær i Sovjetunionen (Armata Italiana in Russia, eller ARMIR, eller 8. Arme). Han havde kommandoen over den italienske hær i Sovjetunionen da hæren blev nedkæmpet under Slaget om Stalingrad.

Italien 
I 1943 var Gariboldi i Italien da kongen Victor Emmanuel 3. og marskal Pietro Badoglio afsatte Benito Mussolini og derpå underskrev våbenstilstanden med de allierede. Som mange medlemmer af det italienske militær blev Gariboldi taget til fange af tyskerne. I 1944 blev han dømt til døden for forræder. Senere i 1944 blev Gariboldi befriet fra fængslet af de Allierede.

Militære poster 
 Stabschef for 77. division – 1919
 Chef for 26. regiment – 1926
 Chef for 5. brigade – 1931
 Chef for 30. infanteridivision "Sabauda" i Etiopien – 1935 til 1936
 Chef for 5. arme i Tripolitanien – 1939 til 1941
 Chef for 10. arme i Cyrenaica – 1941
 Generalguvernør over Libyen – 1941
 Chef for 8. Arme i Sovjetunionen – 1942 to 1943

Personligt 
Gariboldi døde i en alder af 90 i Rom. Hans søn, Mario Gariboldi, fik en militær karriere ligesom sin far.

Referencer 

 Fellgiebel, Walther-Peer. Die Träger des Ritterkreuzes des Eisernen Kreuzes 1939-1945. Friedburg, Germany: Podzun-Pallas, 2000. .

Eksterne henvisninger 

 Kort biografi (på italiensk)

Militærfolk fra Italien
Fascister fra Italien
Varmeveksler

En varmeveksler er en komponent som er designet til effektivt at overføre varme fra et medium til et andet, separeret af en plade/væg så de to medier ikke kan komme i direkte kontakt og dermed ikke kan blandes.

Radiator 
En radiator er en varmevekslertype som hovedsageligt afhænder sin varme (udstråling) eller optager varme (indstråling) via varmestråling, men i praksis afhænder mange praktiske radiatorer varmen via konvektion. Eksempler: solvarmepanel, til dels en traditionel husradiator. I praksis er radiatorer en varmevekslertype som "blot" får tilført/fraført varme via væske. Eksempler: solvarmepanel og en traditionel husradiator.

Konvektor 
En konvektor er en varmevekslertype som hovedsageligt afhænder sin varme eller optager varme via konvektion. Gas eller væskestrømmene kan enten selv forårsage strøm via Arkimedes princip – eller via pumper. I praksis er konvektorer en varmekilde (f.eks. gasblus), som ikke "blottes".
 F.eks. får en traditionel husradiator pumpet varmt vand ind foroven og ud kommer afkølet vand i bunden. Kold luft "står" om husradiatoren og opvarmes, under opadgående passage, af husradiatoren. Jo højere luften kommer op og mellem varmelamellerne – jo varmere luft. Jo varmere luft – jo mindre massefylde. Jo mindre relativ massefylde jo større opdrift i forhold til den koldere luft længere væk fra radiatoren. Alt i alt fungerer en husradiator hovedsageligt som en modstrømsvarmeveksler.

Anvendelse 
Varmevekslere anvendes bl.a. til rumopvarmning, køling, air conditioning, kraftvarmeværker, kemisk industri, olieindustri, raffinaderier, skibsfart (varmeveksler til turbolader på dieselmotorer) og naturgas processering.

Et almindelig eksempel er varmeveksleren i bilens køler, som gennemstrømmes af bilmotorens varme kølemiddel, som overfører varmen til kølerens passerende luft.

Et andet eksempel på en varmeveksler er en termodynamisk kondensator.

Varmeveksler bruges meget i industrielle formål for at opnå en større miljøvenlighed og for at være mest muligt energiøkonomiske med produktionen. En industriel varmeveksler muliggør udveksling af varmeenergi mellem materialer. Varmevekslere har utrolig mange anvendelsesmuligheder, men anvendes ofte i industrien til temperaturregulering af industrielle systemer.

Kilder/referencer

Eksterne henvisninger 

 Heat Exchanger Tutorials
 Specifying Heat Exchangers
 Heat Exchanger Technology Overview
 Shell and Tube Heat Exchanger Design Software for Educational Applications  (PDF)

 
Køleteknik
Energiteknik
Termodynamik